CELEX: 32016D0077
Language: et
Date: 2016-01-18 00:00:00
Title: Nõukogu otsus (EL) 2016/77, 18. jaanuar 2016, millega kinnitatakse Euroopa Liidu nimel Maailma Kaubandusorganisatsiooni 10. ministrite konverentsil võetud seisukoht ekspordikonkurentsi ja arenguküsimuste kohta

23.1.2016   
            
            
               ET
            
            
               Euroopa Liidu Teataja
            
            
               L 16/23
            
         NÕUKOGU OTSUS (EL) 2016/77,
   18. jaanuar 2016,
   millega kinnitatakse Euroopa Liidu nimel Maailma Kaubandusorganisatsiooni 10. ministrite konverentsil võetud seisukoht ekspordikonkurentsi ja arenguküsimuste kohta
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikleid 91 ja 100 ning artikli 207 lõiget 4 koostoimes artikli 218 lõikega 9,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Liit peab mitmepoolse kaubandussüsteemi toimimist ja järkjärgulist tugevdamist äärmiselt tähtsaks. Seoses sellega oli liidu sihiks saavutada Nairobis toimuval Maailma Kaubandusorganisatsiooni (WTO) 10. ministrite konverentsil ulatuslikke tulemusi Doha vooru alal, kuid WTO liikmed saavutasid konsensuse üksnes piiratumal arvul küsimustes: ekspordikonkurents põllumajanduses ja vähim arenenud riikidena tunnustatud WTO liikmetele eriti suurt huvi pakkuvad arenguküsimused.
            
         
               (2)
            
            
               Põllumajanduslike eksporditoetusmeetmete piiramist on pikka aega taotlenud paljud WTO liikmed, kes on huvitatud võrdsete võimaluste pakkumisest kauplejatele; samuti on see olnud üks Doha vooru oluline element. Liidu eesmärk WTO 10. ministrite konverentsil oli saavutada terviklik ja tasakaalustatud tulemus kõigi põllumajanduse eksporditoetuse liikide suhtes (st ekspordisubsiidiumid, ekspordikrediit, põllumajandustooteid eksportivad riiklikud kaubandusettevõtted ja toiduabi), mis ei piirduks üksnes ekspordisubsiidiumidega, kooskõlas WTO põllumajandust käsitlevate üksikasjade eelnõuga (TN/AG/W/4/Rev.4), mida on täiendatud liidu ja mitme riigi 16. novembri 2015. aasta ühise ettepanekuga (JOB/AG/48).
            
         
               (3)
            
            
               Areng on kaubandusläbirääkimiste Doha vooru keskne teema ning WTO raames toimunud aktiivsetel läbirääkimistel on arutatud selliseid küsimusi nagu vähim arenenud riikide teenuseosutajate eeliskohtlemine, vähim arenenud riikide suhtes kehtestatud sooduspäritolureeglid ja puuvill.
            
         
               (4)
            
            
               Balil toimunud WTO 9. ministrite konverentsil tehtud otsuses vähim arenenud riikide suhtes kehtestatud sooduspäritolureeglite kohta (WN/MIN(13)/42) nähakse ette, et sooduspäritolureeglid peaksid olema nii läbipaistvad, lihtsad ja objektiivsed kui võimalik. Vähim arenenud riikide rühma esitatud ettepaneku (JOB/TNC/53) eesmärk oli saavutada siduvad tulemused kõigis nimetatud otsusega hõlmatud valdkondades. Võttes arvesse liidu kehtivat ühepoolset sooduspäritolureeglite süsteemi, toetas liit WTO 10. ministrite konverentsil kõnealuseid tulemusi, mis ei välju liidu praeguste põhjalike soodusreeglite raamidest ning on siduvad kõigile WTO liikmetele.
            
         
               (5)
            
            
               Tuleb kinnitada liidu nimel WTO 10. ministrite konverentsil võetud seisukohta ekspordikonkurentsi ja arenguküsimuste kohta,
            
         ON VASTU VÕTNUD KÄESOLEVA OTSUSE:
   Artikkel 1
   Kinnitatakse liidu nimel WTO 10. ministrite konverentsil võetud seisukoht seoses WTO otsustega, mis käsitlevad ekspordikonkurentsi (WT/MIN(15)/45) ja arenguküsimusi (WT/MIN(15)/46, WT/MIN(15)/47, WT/MIN(15)/48).
   Artikkel 2
   Käesolev otsus jõustub selle vastuvõtmise kuupäeval.
   
      Brüssel, 18. jaanuar 2016
      
         
            Nõukogu nimel
         
         
            eesistuja
         
         A.G. KOENDERS